刘克庄
吊锦鸡一首呈叶任道
炎州产文鸡，毛羽固天禀。
朱丹饰尾距，彩绣错衿衽。
主人极珍怜，龠合分俸廪。
置诸后园中，小奴司啄饮。
地荒笼栅疏，客见辄危懔。
点狸出没精，豪鼠窥伺稔。
谅垂彼馋涎，或瞯君高枕。
骇机中夕发，果以毙来谂。
裂冠首立碎，吃嗉声已噤。
酷哉三尺喙，残此一段锦。
长嗟命瘗埋，讵忍付烹饪。
始为文采累，终欠智虑审。
老瞒戕孔公，千载愤凛凛。
黄祖杀处士，粗暴犯流品。
况兹毒鸷物，尤索防闲甚。
善视双翠衣，夜凉勿嗜寝。